CELEX: 52018PC0574
Language: ro
Date: 2018-08-06
Title: Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte, cu privire la aderarea Republicii Croația la Uniunea Europeană

COMISIA EUROPEANĂ
            Bruxelles, 6.8.2018
            COM(2018) 574 final
            2018/0303(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte, cu privire la aderarea Republicii Croația la Uniunea Europeană
            
               
         
         
            
               EXPUNERE DE MOTIVE
            
            
               1.OBIECTUL PROPUNERII
            
            
               
                  Prezenta propunere se referă la decizia de stabilire a poziției care urmează să fie adoptată, în numele Uniunii Europene (denumită în continuare „Uniunea”), în cadrul Comitetului APE instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte (denumit în continuare „acordul”)
                     1
                  , în vederea adoptării unei decizii a Comitetului APE privind aderarea Republicii Croația la Uniunea Europeană.
               
               
                  2.
                        CONTEXTUL PROPUNERII
               
               
                  2.1.
                        Acordul de parteneriat economic preliminar dintre UE și Africa Centrală
               
               
                  Obiectivul acordului este de a stabili un cadru inițial pentru un acord de parteneriat economic complet regional, în conformitate cu Acordul de la Cotonou. Partea Africa Centrală este compusă până în prezent din Republica Camerun. Acordul se aplică cu titlu provizoriu din data de 4 august 2014.
               
               
                  2.2.
                        Comitetul APE
               
               
                  Comitetul APE este organismul instituțional comun din cadrul acordului. Articolul 92 din acord prevede că Comitetul APE este responsabil de administrarea tuturor domeniilor vizate de acord și de realizarea tuturor sarcinilor menționate în acesta. Comitetul APE își adoptă deciziile prin consens. Funcționarea Comitetului APE este descrisă în regulamentul său de procedură
                     2
                  . 
               
               
                  2.3.
                        Actul avut în vedere de Comitetul APE
               
               
                  La cea de-a patra sa reuniune, la [data], Comitetul APE trebuie să adopte o decizie referitoare la aderarea Republicii Croația la Uniune (denumită în continuare „actul avut în vedere”). 
               
               
                  Articolul 102 din acord prevede că Comitetul APE poate hotărî cu privire la orice măsuri tranzitorii sau de modificare care ar putea fi necesare cu privire la aderarea unor noi state membre la Uniune. 
               
               
                  Obiectivul actului avut în vedere este de a introduce în acord modificările necesare ca urmare a aderării Republicii Croația la Uniune.
               
               
                  Actul avut în vedere va deveni obligatoriu pentru părți în conformitate cu articolul 102 alineatul (3) din acord, care prevede următoarele: „Părțile vor examina efectele aderării de noi state membre la Uniunea Europeană asupra prezentului acord. Comitetul APE poate hotărî măsuri tranzitorii sau modificările care se impun.”
               
               
                  3.
                        POZIȚIA CARE URMEAZĂ SĂ FIE ADOPTATĂ ÎN NUMELE UNIUNII
               
               
                  Republica Croația a aderat la Uniune la 1 iulie 2013 și a depus actul de aderare la acord la 8 noiembrie 2017 la Secretariatul General al Consiliului Uniunii. Clauza de aderare de la articolul 102 alineatul (2) din acord prevede „aderarea automată” a Croației la acord prin depunerea unui act de aderare. Pentru modificările ulterioare necesare ca urmare a aderării, clauza de aderare prevede adoptarea unei decizii de către Comitetul APE.
               
               
                  Prin urmare, Uniunea ar trebui să stabilească poziția care urmează să fie adoptată în ceea ce privește adoptarea actului avut în vedere al Comitetului APE în legătură cu aderarea Republicii Croația la acord.
               
               
                  Prezentul proiect de decizie a Consiliului include în anexă un proiect de decizie care ar urma să fie adoptată de Comitetul APE. 
               
               
                  Acordul se aplică, pe de o parte, teritoriilor în care se aplică Tratatul privind funcționarea Uniunii Europene („TFUE”) și în condițiile prevăzute în respectivul tratat și, pe de altă parte, teritoriilor statelor semnatare din Africa Centrală (Camerun).
               
               
                  4.
                        Temeiul juridic
               
            
         
         
            
               
                  4.1.
                        Temeiul juridic procedural
               
               
                  4.1.1.
                        Principii
               
               
                  Articolul 218 alineatul (9) din TFUE prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.
               
               
                  Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acest concept include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                     3
                  .
               
               
                  4.1.2.
                        Aplicarea în cazul de față
               
               
                  Comitetul APE este un organism instituit prin acord.
               
               
                  Articolul 102 din acord referitor la aderarea unor noi state membre ale Uniunii prevede că Comitetul APE poate hotărî cu privire la măsurile tranzitorii sau la modificările necesare ale acordului în cazul unor noi aderări la Uniune.
               
               
                  Actul pe care Comitetul APE este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional, în conformitate cu articolul 102 din acord, deoarece aduce modificări unui acord internațional care este deja obligatoriu pentru Uniune.
               
               
                  Actul avut în vedere nu completează și nu modifică cadrul instituțional al acordului.
               
               
                  Prin urmare, temeiul juridic procedural al deciziei propuse este articolul 218 alineatul (9) din TFUE.
               
               
                  4.2.
                        Temeiul juridic material
               
               
                  4.2.1.
                        Principii
               
               
                  Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat drept obiectivul sau elementul principal, iar celălalt obiectiv sau element are un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv pe cel impus de obiectivul sau de elementul principal sau predominant.
               
               
                  4.2.2.
                        Aplicarea în cazul de față
               
               
                  Obiectivul și conținutul actului avut în vedere vizează comerțul și aspectele legate de comerț. În consecință, temeiul juridic material al deciziei propuse este articolul 207 din TFUE.
               
               
                  4.3.
                        Concluzie
               
               
                  Temeiul juridic al prezentei decizii a Consiliului este articolul 207 coroborat cu articolul 218 alineatul (9) din TFUE.
               
               
                  5.
                        PUBLICAREA ACTULUI AVUT ÎN VEDERE
               
            
            
               Întrucât decizia Comitetului APE va modifica acordul, ea ar trebui să fie publicată în Jurnalul Oficial al Uniunii Europene după ce va fi adoptată.
            
            
               2018/0303 (NLE)
            
         
         
            
               Propunere de
            
            
               DECIZIE A CONSILIULUI
            
            
               privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte, cu privire la aderarea Republicii Croația la Uniunea Europeană
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene („TFUE”), în special articolul 207 și articolul 218 alineatul (9),
            
            
               având în vedere Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte (denumit în continuare „acordul”)
                  4
               ,
            
            
               având în vedere propunerea Comisiei Europene,
            
            
               întrucât:
            
            
               (1)Acordul a fost încheiat în numele Uniunii Europene (denumită în continuare „Uniunea”) prin Decizia 2009/152/CE
                  5
                și se aplică cu titlu provizoriu din data de 4 august 2014.
            
            
               (2)Tratatul privind aderarea Republicii Croația la Uniune a fost semnat la 9 decembrie 2011 și a intrat în vigoare la 1 iulie 2013.
            
            
               (3)Republica Croația a aderat la acord la 8 noiembrie 2017 prin depunerea actului de aderare.
            
            
               (4)În temeiul articolului 102 din acord, Comitetul APE poate hotărî cu privire la orice măsuri de modificare care ar putea fi necesare în urma aderării unor noi state membre la Uniune.
            
            
               (5)La reuniunea sa anuală din [data], Comitetul APE trebuie să adopte decizia referitoare la măsurile de modificare necesare în urma aderării Republicii Croația la Uniune.
            
            
               (6)Este necesar să se stabilească poziția care urmează să fie adoptată, în numele Uniunii, în cadrul Comitetului APE, cu privire la aderarea Republicii Croația la Uniune,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția care urmează să fie adoptată, în numele Uniunii, la reuniunea anuală din [data] a Comitetului APE instituit prin Acordul privind aderarea Republicii Croația la Uniune se bazează pe proiectul de decizie anexat la prezenta decizie.
            
            
               Articolul 2
            
            
               După adoptare, decizia Comitetului APE se publică în Jurnalul Oficial al Uniunii.
            
            
               Articolul 3
            
         
         
            
               Prezenta decizie se adresează Comisiei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 57, 28.2.2009, p. 2.
               
               
                  
                     (2)
                  
                        JO L 17, 21.1.2017, p. 46.
               
               
                  
                     (3)
                  
                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.
               
               
                  
                     (4)
                  
                        JO L 57, 28.2.2009, p. 2.
               
               
                  
                     (5)
                  
                        JO L 57, 28.2.2009, p. 1.
               
            
      
    ---documentbreak--- 
      
         
               COMISIA EUROPEANĂ
            Bruxelles,6.8.2018
            COM(2018) 574 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte, cu privire la aderarea Republicii Croația la Uniunea Europeană
            
               
         
         
            
               ANEXĂ
            
            
               Proiect de 
            
            
               DECIZIE NR. … /2018 A COMITETULUI APE
            
            
               instituit prin Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte
            
            
               din [data] 
            
            
               privind aderarea Republicii Croația la Uniunea Europeană 
            
            
               COMITETUL APE,
            
            
               având în vedere Acordul interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală, pe de altă parte (denumit în continuare „acordul”), semnat la Bruxelles la 15 ianuarie 2009 și aplicat cu titlu provizoriu începând cu data de 4 august 2014, în special articolele 100, 102 și 107,
            
            
               având în vedere Tratatul privind aderarea Republicii Croația la Uniunea Europeană (denumită în continuare „Uniunea”) și Actul de aderare la acord depus de către Republica Croația la 8 noiembrie 2017,
            
            
               întrucât:
            
            
               (1)Potrivit acordului și în conformitate cu prezenta decizie, partea Africa Centrală este compusă din Republica Camerun.
            
            
               (2)Acordul se aplică, pe de o parte, teritoriilor în care se aplică Tratatul privind funcționarea Uniunii Europene („TFUE”) și în condițiile prevăzute în respectivul tratat și, pe de altă parte, teritoriului Republicii Camerun.
            
            
               (3)În temeiul articolului 102 alineatul (3) din acord, Comitetul APE poate hotărî cu privire la orice măsuri de modificare care ar putea fi necesare în urma aderării unor noi state membre la Uniune,
            
            
               ADOPTĂ PREZENTA DECIZIE:
            
            
               Articolul 1
            
            
               Republica Croația, ca parte la acord, adoptă și ia act de textele acordului, precum și de anexele, protocoalele și declarațiile anexate acestuia, în același mod ca și celelalte state membre ale Uniunii.
            
            
               Articolul 2
            
            
               Acordul se modifică după cum urmează: articolul 107 se înlocuiește cu următorul text:
            
            
               „Articolul 107
            
         
         
            
               Texte autentice
            
            
               Prezentul acord se întocmește în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind autentic în egală măsură. ”
            
            
               Articolul 3
            
            
               Uniunea comunică Republicii Camerun versiunea în limba croată a acordului.
            
            
               Articolul 4
            
            
               Dispozițiile acordului se aplică mărfurilor exportate fie din Republica Camerun către Republica Croația, fie din Republica Croația către Republica Camerun, care respectă regulile de origine în vigoare pe teritoriul părților la acord și care, la data de 4 august 2014, fie se aflau în tranzit, fie erau depozitate temporar într-un antrepozit vamal sau într-o zonă liberă din Republica Camerun sau din Republica Croația.
            
            
               Tratamentul preferențial se acordă în cazurile menționate la alineatul (1), cu condiția transmiterii către autoritățile vamale ale țării importatoare, în termen de patru luni de la data intrării în vigoare a prezentei decizii, a unei dovezi de origine eliberate retroactiv de autoritățile vamale ale țării exportatoare.
            
            
               Articolul 5
            
            
               Republica Camerun se angajează să nu prezinte revendicări, solicitări sau sesizări, precum și să nu modifice și să nu retragă nicio concesie acordată în temeiul articolelor XXIV.6 și XXVIII din Acordul General pentru Tarife și Comerț („GATT”) 1994 sau al articolului XXI din Acordul General privind Comerțul cu Servicii („GATS”) în legătură cu aderarea Republicii Croația la Uniunea Europeană.
            
            
               Articolul 6 
            
            
               Prezenta decizie intră în vigoare de la data semnării sale.
            
            
               Cu toate acestea, articolele 3 și 4 se aplică de la 4 august 2014.
            
            
               Adoptată la xxx,
            
            
                     
                        Pentru Republica Camerun 
                     
                  
                  
                     
                        Pentru Uniunea Europeană